ভাঙড় নিয়ে অতি সক্রিয় লালবাজার, প্রস্তাবিত ৪টি থানাকে চালুর উদ্যোগ

ওয়েবডেস্ক: ভাঙড় (Bhangar) কি অতিরিক্ত মাথাব্যথার কারণ দাঁড়াচ্ছে লালবাজারের (LalBazar)! ওয়াকফ বিল (Waqf Bill Issue) ইস্যুতে নিয়ে ভাঙড়ে উত্তেজনা তৈরি হয়। তার পর থেকে ভাঙড় নিয়ে অতি সক্রিয় পুলিশ। আগেও একাধিক রাজনৈতিক ইস্যুকে ঘিরে উত্তপ্ত হয়েছে ভাঙড়।

পুজোর আগেই ভাঙড় ডিভিশনের নতুন চারটি থানাকে সক্রিয় করতে চাইছে লালবাজার। শুরু হয়েছে পৃথক ব্যাটেলিয়ন তৈরির পরিকল্পনা। শনিবার কলকাতা পুলিশের নগরপালের মাসিক অপরাধ দমন বৈঠকে এই বিষয় নিয়ে আলোচনা হয়েছে। সেখানেই ভাঙড়ের চারটি থানা হাতিশালা, বিজয়গঞ্জ বাজার, মাধবপুর এবং বোদরা যাতে পুজোর আগে চালু করা যায়, তার ব্যবস্থা নিতে বলা হয়েছে আধিকারিকদের। বর্তমানে ওই চারটি থানার চালুর সরকারি বিজ্ঞপ্তি রয়েছে। কিন্তু কাজ চলছে ভাঙড়ের চারটি থানা পোলেরহাট, উত্তর কাশীপুর, ভাঙড় ও চন্দনেশ্বর থানা থেকে। ওই চারথানার ওসি আদেশবলে হাতিশালা, বিজয়গঞ্জ বাজার, বোদরা এবং মাধবপুর থানার দায়িত্বে রয়েছেন।

আরও পড়ুন: মুর্শিদাবাদে কত বাড়ি ক্ষতিগ্রস্ত? দ্রুত সমীক্ষার কাজ শেষ করার নির্দেশ মুখ্য সচিবের

উল্লেখ্য, ওয়াকফ বিল ইস্যুতে উত্তেজনা ছড়ায় ভাঙড়ে। আইএএস (ISF) বিক্ষোভ সমাবেশে আসা সমর্থক ভর্তি গাড়িকে পুলিশ আটকে দেয় বলে অভিযোগ ওঠে। উত্তেজনা ছড়ায় একাধিক এয়াকায়। জনতা পুলিশের মধ্যে খণ্ডযুদ্ধ বাধে, পুলিশের গাড়ি ও বাইকে আগুন ধরিয়ে দেয় উত্তেজিত জনতা।

আইএসএফের সমর্থকদের ছোড়া ইটে জখম হন ১৬ জন পুলিশকর্মী। পরে কলকাতা থেকে পুলিশকর্মকর্তা ঘটনাস্থলে পৌঁছে পরিস্থিতি নিয়ন্ত্রণে আনে, ১৭ জনকে গ্রেফতার করা হয়। ঘটনায় পুলিশের অপ্রতুলতা নিয়ে প্রশ্ন উঠতেই নড়েচড়ে বসেছে লালবাজার।